Az MTVSZ klíma program 2008-as főbb eredményei

- 2008 őszén elindítottuk klímatörvényt célzó Éghajlatriadó kampányunkat, hogy könnyebben válthassunk környezetbarát életmódra és a gazdaság energiahatékonysága is javuljon. A 11 városban rendezett akciónapjainkon többezren írták alá óriás képeslapunkat vagy aláíróívünket a klímatörvény támogatására. Talán Ön is látta a háztartási energiamegtakarító tippeket bemutató kiállításunkat, a klíma-játékokat vagy az "utolsó hóember szobrát". 

2009 tavaszán és őszén újra akciókörutakra indulunk, minél több helyszínre. A kampányt 2009-ben tovább építjük: civil szervezeteket, szakértõket, döntéshozókat nagyban mozgósítunk az egész országban, számos akciót, aláírásgyűjtést és lobbi fórumot szervezünk. Segítsen Ön is! www.eghajlatriado.hu, áprilistól a www.klimatorveny.hu-n nyomon követheti a kampány állását. 
(Kampányunkat már a környezetvédelmi miniszter, az Országgyűlés elnöke, több akadémikus és egy tucat képviselő is támogatta aláírásával).

- Első Klímaőrjárat programunkban az ország minden tájáról 52 önkéntes iskolai csapat figyelte iskolája energiafelhasználásának jellemzõit és javasolt energiamegtakarító lépéseket. E sikeres energiatudatossági programot a 2008/2009-es tanévben is folytatjuk, immár több mint 200 csapatunk van! Az Önök 1% felajánlásai segítenék egy záró vetélkedő megszervezését és hogy a legjobb 3 csapat idén is hasznos nyári jutalomtáborozáson vehessen részt.

- 2009-ben is kiemelt erőfeszítésünk, hogy a hazai és nemzetközi klíma-és energiapolitikát befolyásoljuk szakértői anyagainkkal, lobbizással, akciókkal. Ahogyan sikerült tavalyi kampányunkkal elérni, hogy hatékony Nemzeti Éghajlatváltozási Stratégia szülessen, 2009-ben is számítunk Önökre a széleskörű érdekérvényesítés érdekében!
Segítjük a Nemzeti Éghajlatváltozási Program elkészültét; más fontos döntéshozói klíma-energia anyagokat is véleményezünk, tájékoztatjuk a lakosságot. Készülünk az év végi koppenhágai klímakonferenciára, ahol eldől a klímapolitika jövője. 

- A 2008-ban elkezdett önkormányzati programot tovább visszük 2009-ben; még több önkormányzattal vesszük fel a kapcsolatot és feltérképezzük az együttműködési lehetõségeket az éghajlatvédelem területén.